M. Sabolová, poslankyňa: (2007-10-23):
Z dôvodovej správy  môžeme čítať, že cieľom navrhovanej novely zákona je explicitne vymedziť účel založenia zdravotnej poisťovne ako subjektu verejnej správy, ktorému štát zveril povinnosť spravovať zdroje verejného zdravotného poistenia. Tak ako som už v prvom čítaní namietala, že ak to chceme úplne urobiť ako subjekt verejnej správy, musíme zmeniť formu, nemôžu to ostať akciové spoločnosti. A na to zrejme asi odvaha nie je. A tak sme sa pokúsili, alebo tak ste sa pokúsili predložiť návrh zákona, ktorý obmedzuje isté možnosti akciovej spoločnosti zdravotnej poisťovne fungovať tak, ako to mala garantované doteraz zákonom. Vláda Slovenskej republiky vo svojom programovom vyhlásení sa zaviazala, že nepripustí také zmeny v legislatíve, a aj teda v zdravotníckych zákonoch, ktoré by mohli viesť k poškodeniu dobrého mena Slovenskej republiky a že bude zabezpečená primeraná ochrana investícií aj všetkých legislatívnych pravidiel. Ale táto zmena, ktorá je predložená v zákone o zdravotných poisťovniach, je na hrane týchto vyhlásení, je na hrane aj ústavnosti, o ktorej bude určite  hovoriť môj kolega v nasledujúcom. Chcem sa vyjadriť len k tým dvom alebo trom vecným problémom, ktoré v novele zákona sú.  Už v prvom čítaní som hovorila, pán minister, kolegyne, kolegovia, o tom, že  je možné diskutovať o zisku alebo o kladnom hospodárskom výsledku poisťovní a jeho akomsi prerozdelení. Dnes počúvam od môjho predrečníka pána kolegu Urbániho, že si zrejme aj tieto slová zobral k srdcu či on, či HZDS, či celá vládna koalícia, nie je mi celkom jasné z jeho vystúpenia. Diskusia však k tomu nebola, ešte ani na stole nemáme text, ktorý pán poslanec predniesol, čiže veľmi ťažko hovoriť o tom, či je ten text prípustný a je v súlade so všetkými ostatnými právnymi normami Slovenskej republiky. Ale očakávam, že tu zaznie aj vyjadrenie zo strany  SMER-u aj Slovenskej národnej strany. Myslím, že pán kolega Zelník vo faktickej poznámke  čiastočne reagoval na vystúpenie pána  Urbániho, ale očakávam tento text, v ktorom sa pokúsil akýmsi spôsobom, tak ako som si zachytila niekoľko poznámok, že by mohlo dôjsť k tomu, aby poisťovne  mohli prikročiť k použitiu zisku v prípade, že by ho použili, poviem, podľa svojho uváženia, ale nie na poskytnutie zdravotnej starostlivosti a došlo by k pochybeniu, alebo by boli nejaké sťažnosti, bolo by to vážne porušenie povinností, čo by mohlo byť sankcionované. Pokiaľ som to dobre rozumela. A preto si myslím, že je to istá forma, ale netvrdím, že tento návrh, tak ako je, podporíme. To, čo sme zatiaľ mali možnosť vo výbore sledovať aj počas rokovaní dnes pri petícii, to, čo zaznieva v médiách, zatiaľ hovorí, že tu dôvera v akýkoľvek ústupok vládnej koalície pri tomto návrhu zákona nie je. Preto Kresťanskodemokratické hnutie v zásade podporuje návrh, ktorý sme dostali na stôl a ktorý sme aj podpísali o tom, aby sa úplne vypustili isté odseky zo zákona, ods. 6 a ods. 7 v bode 6, ktorým sa zamedzuje kladný hospodársky výsledok z verejného zdravotného poistenia. Zvážime to poradie a hlasovanie, akú dohru to bude mať vo vládnej koalícii, a očakávame stanovisko jednotlivých politických klubov. Druhú moju výhradu počas prvého čítania, ktorú som predniesla k správnemu fondu, tiež sa pokúsili či ministerstvo, alebo predložený návrh kolegu z výboru obmedziť správny fond už len na 3,5 %, pretože v dôvodovej správe hovoria, že je tu euro, treba informatizáciu, čiže obávajú sa,  hlavne sa obávajú toho, že štátna alebo zdravotná poisťovňa, ktorej 100-percentným vlastníkom je štát, či všeobecná, či spoločná, by mali pri obmedzení správneho fondu problémy. Ale myslím si, že pána ministra a kolegov zo SMER-u veľmi nezaujímajú názory, ktoré tu zaznievajú v Národnej rade, asi ich už veľmi dobre pozná, ale myslím si, že podľa mnohých  našich názorov nekoná a hlavne  nediskutujeme. Čiže ani tento návrh, myslím si, že tak, ako vypustiť body 5 ods. 6 a vypustiť body 6 a 7 z návrhu, tak by bolo veľmi správne, aby vypadol aj bod 4 a aby sme vôbec nediskutovali o správnom fonde. Ak diskutovať, tak diskutovať o tom, že nevytvárať potom ani nejaké pozitívne prostredie pre poisťovne tým, že im povieme, toľko môžete použiť na správny fond a skúsme  potom poistiť to, aby boli zdroje lepšie a hospodárnejšie využívané aj v tejto časti, keď budeme mať dôveru k zdravotným poisťovniam. Za Kresťanskodemokratické hnutie môžem povedať, že tento vládny návrh zákona, tak ako je predložený, tak ako máme spoločnú správu, tak ako máme zatiaľ predložené pozmeňujúce návrhy alebo počuli sme pozmeňujúce návrhy, nie sú dostatočné na to, aby sme tento vládny návrh zákona podporili a určite v tej podobe, ktorá je ešte pred schválením a pred hlasovaním o spoločnej správe a o pozmeňujúcich návrhoch je pre nás neprijateľný a budeme hlasovať proti takémuto návrhu zákona. Pán minister, očakávam do budúcnosti, že nebudete robiť kozmetické úpravy zákonov, tak ako ich máme v štvorici nasledujúcich, ale že v krátkom čase by ste nám mohli predstaviť koncepciu, čo do konca volebného obdobia v rezorte zdravotníctva chcete urobiť a akým smerom sa ďalej vyberieme. Ďakujem pekne.